Twee Egoli-akteurs nou in 'n kitsgesin | SARIE
"Ek wou sedert ek bloedjonk was, vyf kinders hê. Dit is ironies dat ek op veertig nog nie self die lewe geskenk het aan 'n baba nie. Ek hoop dit verander nog …
Darren en sy eksvrou het altyd 'n baie gemaklike verhouding gehad en besoektye vir Oliver bepaal volgens sý wense. Hy bly drie nagte per week by ons en kom kuier elke tweede naweek. Toe hy baie klein was, het hy elke naweek by ons gebly omdat sy ma ook 'n sangeres is en naweke opgetree het.
Toe Oliver 'n kleuter was, moes ek myself daaraan herinner dat ek nié sy ma is nie. Die grense tussen stiefma en biologiese ouer kan soms 'n bietjie vervaag. Gelukkig het sy ma my nie uitgesluit nie, maar eerder saam met my gewerk om die beste omstandighede vir hom te skep. Dit het gewerk. Oliver is 'n gelukkige, goed aangepaste seun.
Ek sukkel glad nie met hom nie, maar die min kere wat iets voorval, sal ek dit met Darren bespreek. Oliver het my nooit as 'n bedreiging beskou nie. Toe hy so vyf jaar oud was, wou hy my selfs 'mamma' noem. Ek het gesê hy het reeds 'n spesiale ma wat dié titel verdien. Sedertdien is Mab sy spesiale naam vir my. Hy glo hy is gelukkig om twee ma's en een pa te hê.
As jy lief is vir 'n man wat kinders het, kan jy die verhouding slegs laat werk as jy hom nooit dwing om te kies tussen jou en sy kinders nie. Almal moet mekaar respekteer. Maak tyd om pret as gesin te hê en mooi herinneringe te skep."